Kolme pakolaisia pelastanutta avustusjärjestöä vetäytyy Välimereltä Libyan rannikkovartioston toiminnan vuoksi.

Avustusjärjestöjen alukset pelastavat Libyasta Välimeren yli pyrkiviä pakolaisia. EPA

Pakolaisia Välimerellä pelastavat avustusjärjestöt Lääkärit ilman rajoja, Pelastakaa Lapset ja saksalainen Sea-Eye keskeyttävät toimintansa Libyan rannikkovartioston uhkaavan toiminnan vuoksi.

Avustusjärjestöjen mukaan Libyan rannikkovartiosto on käyttäytynyt uhkaavasti ja aggressiivisesti ja jopa ampunut järjestöjen aluksia.

Lääkärit ilman rajoja ilmoitti vetäytymisestään lauantaina.

- Keskeytämme toimintamme, koska Libyan rannikkovartioston tuoma uhka on mielestämme erittäin vakava. Emme voi asettaa kollegoitamme vaaraan, järjestön Italian maajohtaja Loris De Filippi kommentoi.

Pelastakaa Lapset ja Sea-Eye ilmoittivat sunnuntaina tekevänsä samoin.

- Lähtömme jättää kuolettavan aukon Välimerelle, Sea-Eyen perustaja Michael Busch Heuer kommentoi Facebookissa.

Myös Pelastakaa Lapset -järjestön toimintajohtaja Rob MacGillivray kutsuu taukoa välttämättömäksi, mutta pelkää sen johtavan yhä useampiin hukkumisiin välimerellä.

Monet salakuljettajat ovat siirtyneet käyttämään kumiveneitä, minkä johdosta yhä useammat pakolaiset ovat vaarassa hukkua. EPA

Rannikkovartiosto puolustaa toimintaansa

Libyan rannikkovartiosto on puolustanut toimintaansa sanoen tarkoituksen olleen osoittaa avustusjärjestöille Libyan johtavan pelastusoperaatioita.

- Emme vastusta avustusjärjestöjen läsnäoloa yleisellä tasolla, mutta vaadimme heiltä tiukempaa yhteistyötä Libyan valtion kanssa. Heidän tulisi osoittaa suurempaa kunnioitusta Libyan suvereenisuudelle, rannikkovartioston tiedottaja Ayoub Qassem kommentoi sunnuntaina.

Libyan viranomaiset ovat aiemmin ilmoittaneet olevansa oikeutettuja valvomaan pelastusoperaatioita monta meripeninkulmaa myös omien rajojensa ulkopuolella.

Suurin osa pakolaisista pyrkii Eurooppaan Italian kautta, mikä on kiristänyt Italian hallituksen ja avustusjärjestöjen välejä.

Italia on syyttänyt avustusjärjestöjen toimivan yhteistyössä ihmisten salakuljettajien kanssa ja uhannut sulkea satamansa niiden aluksilta. Maa tukee EU:n kanssa Libyan rannikkovartioston suurempaa roolia tilanteen selvittämiseksi.

Italiaan on saapunut tämän vuoden aikana yli 90 000 pakolaista Välimeren yli, suurin osa Libyan kautta. Ainakin 2 208 on hukkunut matkalla.

Lähteet: Reuters, BBC